
ACCEPTAREA DIVERSITĂŢII
consilier școlar RAMONA DRAGOS, Grădinița cu Program Prelungit M. Eminescu, 
Grădinița cu Program Prelungit I. Creangă, Baia Mare,  
consilier școlar MARILENA MUREȘAN, Școala Gimnazială Dr. V. Babeș, 
 Școala Gimnazială N. Stănescu, Baia Mare
Toti copiii au dreptul de a fi educaţi împreună, oricare ar fi dizabilitatea/ handicapul sau dificultăţile de învăţare.

Educaţia integrată este un drept pentru respectarea căruia este nevoie de o educaţie bună şi de bunul simţ social.

Legea educaţiei: 

Art. 2 (4) Statul asigură cetăţenilor României drepturi egale de acces la toate nivelurile şi formele de învăţământ preuniversitar şi superior, precum şi la învăţarea pe tot parcursul vieţii, fără nici o discriminare.

Art. 12 (6) Statul garantează dreptul la educaţie al tuturor persoanelor cu cerinţe educaţionale speciale. 

  
 Există  trei mari tipuri de abordări ale educaţei copiilor cu CES: 

a) segregarea - gruparea copiilor în funcţie de dizabiltăţi şi repartizrea lor în şcoli special create pentru a răspunde acelor categorii de dizabilităţi ; 

b) integrarea - copiii cu dizabilităţi sunt plasaţi în şcolile obişnuite, adesea în clase speciale, în măsura în care ei pot face faţă cerinţelor şcolii de masă; 

c) incluziunea - se recunoaşte necesitatea transformării culturilor, politicilor şi practicilor şcolilor generale pentru a se adapta la diferite nevoi ale anumitor elevi, precum şi obligaţia de a îndepărta barierele care ar împiedica acea posibilitate (UNICEF, 2012).

Educaţia integrată  se referă la faptul că toţi copiii trebuie să înveţe împreună în medii cât mai aproape de contextul normal al vieţii şi nu în medii separate. Fiecare copil trebuie integrat într-un program adecvat de educaţie; fiecare copil are dreptul să meargă la grădiniţă/şcoală unde merg toţi copiii din vecinătatea sa, iar grădiniţă/şcoala să răspundă nevoilor sale educative.

Orice copil are o serie de particularităţi, caracteristici care se referă la modul, stilul, ritmul şi specificul învăţării sale. În acelaşi timp o serie de copii au particularităţi ce îndreptăţesc  un sprijin suplimentar, activităţi specifice pentru realizarea sarcinilor de  învăţare; este vorba de cerinţe speciale, diferite de ale majorităţii copiilor şi care determină măsuri specifice. Cerinţe speciale poate avea orice om/copil în anumite perioade, pentru că cerinţele speciale acoperă o realitate extrem de variată, complexă şi dinamică - de la probleme simple, determinate de dezvoltarea tipică a individualităţii şi persoanei, până la problemele unice, care nu se pot rezolva decât cu o intervenţie specială şi specifică.

Să nu uităm că şi „copiii care au anumite dizabilităţi/handicapuri au trebuinţe de bază în creştere şi dezvoltare ca toţi copiii. Identificăm: nevoia de afecţiune şi securitate, de apreciere şi întărire pozitivă, de încredere în sine, de responsabilitate ş independenţă”. (E. Vrăşmaş, 1998).

Cerinţele educative speciale derivă din dizabilităţi, deficienţe, boli sau deprivări de ordin socio-cultural:

· Dificultăţi/ dizablităţi de învăţare;

·  Întârziere/deficienţă mintală;

· Tulburări de limbaj;

· Deficienţe fizice/motorii;

· Deficienţe vizuale;

· Deficienţe auditive;

· Tulburări emoţionale şi de comportament;

· Delicvenţele;

· Copiii străzii;

· Grupuri etnice şi religioase minoritare;

· Copiii bolnavi de boli cronice sau SIDA;

· Copii exploataţi, maltrataţi sau abuzaţi;

Conceptul de cerinţe educative speciale corespunde unei abordări care:

 - postulează ideea că fiecare copil este unic;

- identifică faptul că orice copil poate învăţa;

- valorizează unicitatea tipului de învăţare determinată de particularităţile individuale;

- cultivă diversitatea copiilor ca un mijloc de învăţare, care sprijină şi întăreşte învăţarea dacă este folosită adecvat (prin curriculum).       

Grupa/clasa heterogenă -  este caracterizată de diversitate, din perspectiva diferenţelor de dezvoltare, stil de învăţare şi alte particularităţi ale copiilor care  o alcătuiesc. Practic, diversitatea duce la o mai atentă privire asupra educaţiei incluzive. Astfel, ajungem să precizăm că o grupă/clasă în care este acceptată diversitatea şi se lucrează pentru a răspunde nevoilor educaţionale ale fiecărui copil este o grupă/clasă incluzivă. Una dintre caracteristicile acesteia  este asigurarea unui mediu prietenos, flexibil şi deschis pentru fiecare copil şi pentru clasa întreagă. 
	
	Grupa /clasa incluzivă, mediul de învăţare prietenos

	Interrelaţiile
	Prietenos şi cald

Educatorul/profesorul este atent la nevoile copiilor

Însoţitorul copilului cu CES  valorizează copilul şi asistă şi pe ceilalţi copii

	Cine este în clasă
	Educatorul/profesorul, copiii diferiţi (cu o diversitate de abilităţi şi medii de dezvoltare), cât şi alţi profesionişti, cum ar fi cadrul didactic de sprijin, consilierul şcolar, logopedul

	Organizarea clasei
	La unele activităţi se stă pe podea, se face un cerc sau două astfel încât copiii şi educatorul/profesorul să stea împreună, ca la o masă rotundă

	Materiale de învăţare
	O varietate de materiale pentru toţi copiii, cum ar fi decupaje din ziare pentru matematică, postere şi păpuşi pentru activităţile de comunicare

	Resurse
	Educatorul/profesorul planifică fiecare zi pentru a utiliza materiale diferite; implică copiii să aducă materiale la grupă/clasă pentru activităţi

	Evaluare
	Evaluare autentică: fişe de observare, lucrările copiilor, aşa cum sunt portofoliile

                                               CUM SĂ FII PRIETEN CU COPIII CU CES

· Ia iniţiativă de a-l/o include - prietenul tău s-ar putea să îşi  dorească  cu disperare să fie inclus şi să nu ştie cum să ţi-o spună. Spune-i exact ce vrei să facă.

· Găseşte interese comune. Va fi mult mai uşor să vorbiţi despre ceva sau să vă împărtăşiţi preferinţele.

· Fiţi insistent şi răbdător. Aminteşte-ţi că prietenul tău cu CES are  nevoie de mai mult timp pentru a răspunde decât alţi copii. Nu înseamnă că el/ea nu este interesat.

· Comunică într-o manieră clară. Vorbeşte cu o viteză şi un volum rezonabile. Ar putea fi de ajutor să foloseşti propoziţii scurte. Foloseşte de asemenea gesturi, imagini şi expresii faciale care să vă ajute să comunicaţi.

· Luaţi-i apărarea. Dacă vezi pe cineva că îl tachinează sau îl abuzează fizic pe un copil cu CES, ia atitudine şi spune-i persoanei că nu este frumos.

· Ţine cont de sensibilitatea lui senzorială. Prietenul tău s-ar putea să nu se simtă în largul lui în anumite situaţii sau locuri. Întreabă-l /o dacă este în regulă , câteodată el/ea s-ar putea să simtă nevoia unei pauze.

· Oferă feedback. Dacă prietenul tău face ceva nepotrivit, este în regulă să-i spui acest lucru, dar într-o manieră amabilă, doar asigură-te  că îi spui  care este lucrul potrivit , pentru că s-ar  putea să nu ştie.

· Nu te teme. Prietenul tău este un copil ca şi tine care are nevoie de ajutor. Acceptă-i diferenţele şi respectă-i punctele forte aşa cum a-i face-o pentru orice alt prieten.

· Tratează-l ca pe orice altă persoană şi vorbeşte cu el ca şi cum a-i face-o cu oricare dintre prietenii tăi. Nu fi prea formal şi nu-i vorbi ca unui copil mic.

· Nu-l tachina. Câteodată el s-ar putea să nu înţeleagă tachinarea sau câteodată ar putea crede că eşti prietenos, când tu de fapt nu eşti. Dacă alţi copii îl tachinează ia-i deoparte şi spune-le că nu e bine ce fac.

· Fii săritor, dar nu prea săritor. Dacă eşti prea săritor s-ar putea să se simtă diferit. Lasă-l să încerce mai întâi singur, apoi ajută-l dacă este nevoie. Include-l în activităţi de grup cum ar fi jocurile şi sporturile de echipă, dacă poate. Cere-i să faceţi lucruri împreună, dar nu-i explica, arată-i ce să facă pentru a te putea imita.

· Nu-l ignora chiar dacă tu crezi că nu te bagă în seamă.

· Află lucruri despre dizabilitatea lui. Citeşte materiale sau cere-i unui profesor sau unui consilier şcolar cărţi despre tulburarea sa. Poţi să-i întrebi şi pe părinţii săi când vă întâlniţi.

· Întreabă un profesor sau un consilier dacă anumite lucruri îţi sunt confuze. Există un motiv pentru care copiii cu CES fac anumite lucruri, dacă îţi dai seama care este acela, s-ar putea să poţi să-i ajuţi.

· Fii răbdător. Câteodată le ia mai mult timp copiilor cu CES să facă ceva sau să răspundă la o întrebare, s-ar putea să fie nevoie să vorbeşti mai rar când comunici cu el.

· Fă-ţi timp să-l saluţi de fiecare dată când te întâlneşti cu el. Chiar dacă te grăbeşti sau treci pe lângă el pe coridor, e frumos să-l saluţi.

· Nu te teme să te duci la el dacă  crezi că are nevoie de ajutor. Nu te grăbi şi întreabă-l ce poţi face ca să-l ajuţi, câteodată el s-ar putea să nu înţeleagă ce s-a întâmplat, dar va fi mai bine odată ce înţelege stuaţia.

· Pur ş simplu lucrează cu el şi încearcă să-l ajuţi să înveţe. Acest lucru te va face să te simţi bine şi îl va ajuta şi pe el.

· Încurajează-l să încerce lucruri noi deoarece câteodată s-ar putea să-i fie frică să încerce ceva nou.

· Descoperă ce interese şi abilităţi speciale are şi apoi încearcă să găseşti modalităţi de a-l încuraja să le folosească.

· Spune-i ceva atunci când face lucrurile bine. Poţi să aclami, să-i spui „bate palma”sau pur şi simplu „grozav”, pentru că îi place să fie lăudat.

· Este în regulă să te simţi frustrat din cauza lui câteodată sau să îţi doreşti să te joci singur sau cu altcineva. Dacă nu te lasă în pace după ce l-ai rugat acest lucru, spune-i unui profesor sau unui adult care te poate ajuta.

· Nu te teme să-i ceri să facă ceva, este un copil de treabă şi poate să facă multe lucruri.

· Găseşte ceva care îi place, o abilitate specială pe care o admiri sau un interes anume pe care îl are. 

BENEFICII PENTRU COPIII TIPICI DIN GRUPELE/CLASELE   CU COPII CU CES

· Oportunitatea de a-ţi  face prieteni – una din funcţiile importante ale prieteniei este să-i facă pe copii să se simtă iubiţi, să se simtă în siguranţă şi valorizaţi.

· Dezvoltarea abilităţilor sociale – devin conştienţi de nevoile celorlalţi, îşi dezvoltă  empatia, abilităţi pentru  a înţelege şi a răspunde potrivit la comportamentele prietenilor cu CES.

· Creşterea stimei de sine – devin conştienţi de propriile capacităţi şi abilităţi. 
· Dezvoltarea toleranţei şi a răbdării  - învaţă să fie toleranţi şi să aibă răbdare cu colegii lor cu un ritm mai lent de învăţare.

· Dezvoltarea abilităţilor de comunicare verbale şi nonverbale.
· Dezvoltarea unor principii etice şi morale puternice – învaţă să ia atitudine atunci când cineva îl tachinează sau îl abuzează pe un coleg cu CES.

· Ajung să se simtă comfortabil în preajma copiilor/adulţilor cu CES.
· Elevii care se comportă ca tutori pentru colegii cu CES învaţă conţinutul predat în mai mare măsură şi profunzime faţă de cei care doar ascultă pasiv sau citesc acelaşi conţinut (Fisher, Schumaker, & Deshler, 1995).
· Studiul efectuat de  Hollowood et al. (1994) relevă faptul că timpul alocat învăţării la o clasă incluzivă, comparativ cu o clasa tradiţională, este comparabil – prezenţa copiilor cu CES nu influenţeză negativ  timpul alocat învăţării pentru copiii tipici şi nici atingerea obiectivelor academice.  

CHESTIONAR DE CONŞTIENTIZARE *
 Chestionarul următor are drept obiectiv să vă dea de gândit asupra felului cum propriile noastre percepţii şi atitudini pot afecta viaţa celorlalţi.

La fiecare afirmaţie daţi un răspuns de tipul: „Sunt de acord” sau „Nu sunt de acord”.

1. Orice persoană posedă aptitudini şi talente unice.
2. Atitudinea pe care o aveţi referitoare la persoanele cu CES vă influenţează modul în care percepeţi comunitatea şi lumea în general.

3. Este important să iei în discuţie întâi persoana şi abia după aceea incapacitatea pe care o are.

4. Persoanele cu CES au întotdeauna nevoie de un tratament special   şi de aceea ele sunt mai bine îngrijite în instituţii speciale.

5. Pentru persoanele cu CES participarea la activităţile sportive este limitată.

6. Oamenii au o reţinere de obicei faţă de persoanele cu CES .

7. Dacă remarcaţi că o persoană poartă aparat auditiv, trebuie să ridicaţi tonul pentru a vă înţelege.

8. Educaţia nu este de nici un ajutor pentru persoanele cu dizablităţi intelectuale.

9. O persoană cu deficienţe de auz poate trăi în mod autonom.

10. De la o persoană care are dificultăţi de învătare nu te poţi aştepta să termine studiile.

11. Este clar că o persoană cu CES nu poate participa la viaţa socială.

12. O persoană poate avea o deficienţă fară a avea însă o dizabilitate/handicap.

* traducerea şi adaptarea după chestionarul prezentat în lucrarea „Decouvrons ensemble, Documentation de sensibilisation aux deficiences”, Rick Hansen Man in Motion Wold Tour Society, Scretariat d’ Etat du Canada, 1993

RĂSPUNSURILE

Scopul acestui chestionar este să stimuleze discuţiile şi  să provoace o nouă analiză a  percepţiilor comune. Comentariile care urmează pot să faciliteze discuţiile pornind de la răspunsurile date la chestionar.

1. Orice persoană posedă aptitudini şi talente unice.
Acest enunţ poate să fie foarte clar dar, de câte ori oare nu  am perceput mai întâi aptitudinile şi talentele unei persoane, fără a ne interesa dacă are sau nu un handicap.

2. Atitudinea pe care o aveţi referitoare la persoanele cu CES vă influenţează modul în care percepeţi comunitatea şi lumea în general.

Putem depăşi obstacolele adoptând atitudini deschise, pozitive prin care fiecare persoană este acceptată aşa cum este ea.
3. Este important să iei în discuţie întâi persoana şi abia după aceea incapacitatea pe care o are.

Considerând întâi persoana, acceptăm că o persoană cu CES, ca orice altă persoană, are forţele şi slăbiciunile ei, simpatiile şi antipatiile care-i definesc personalitatea şi îi permit să intre în relaţie cu alţii. Incapacitatea este numai o caracteristică printre multe altele pe care o persoană le poate avea.
4. Persoanele cu CES au întotdeauna nevoie de un tratament special   şi de aceea ele sunt mai bine îngrijite în instituţii speciale.

Având acces la dispozitive de ajutor, precum şi la egalitatea de şanse în materie de educaţie, de formare profesională şi de muncă, un număr tot mai mare de persoane cu CES înfruntă viaţa socială. 

5. Pentru persoanele cu CES participarea la activităţile sportive este limitată.

Atleţii cu dizabilităţi au numeroase ocazii să facă sport la nivel comunitar, provincial, naţional şi internaţional.
6. Oamenii au o reţinere de obicei faţă de persoanele cu CES .

Există o serie de prejudecăţi referitoare la persoanele cu CES, acest lucru se întâmplă din cauza lipsei de informare.
7. Dacă remarcaţi că o persoană poartă aparat auditiv, trebuie să ridicaţi tonul pentru a vă înţelege.

Când ne adresăm unei persoane care poartă aparat auditiv este important să o privim în faţă şi să-i vorbim lent, articulând clar cuvintele. Dacă strigăm, putem produce confuzie şi distorsiune în aparatul auditiv.
8.  Educaţia nu este de nici un ajutor pentru persoanele cu dizablităţi intelectuale.

     Persoanele cu dizabiltăţi intelectuale învaţă mai lent, dar educaţia şi formarea profesională este de mare folos.

9. O persoană cu deficienţe de auz poate trăi în mod autonom.

Există un număr însemnat de dispozitive  care permit persoanelor cu deficienţe de auz să trăiască în mod autonom.

10. De la o persoană care are dificultăţi de învătare nu te poţi aştepta să termine studiile.

Dacă persoana respectivă beneficiază de un învăţământ adaptat nevoilor sale, poate termina studiile gimnaziale şi chiar poate reuşi la nivelul liceal şi universitar.

11. Este clar că o persoană cu CES nu poate participa la viaţa socială.

Persoanele cu CES fac parte din societate şi au dreptul să fie considerate ca participante la toate serviciile de sprijin care să le favorizeze această participare.

12. O persoană poate avea o deficienţă fară a avea însă o dizabilitate/handicap.

Persoanele care au deficienţe sunt considerate cu dizabiltăţi/handicap, atunci când anumite obstacole fizice şi atitudinile persoanelor care le înconjoară le împiedică să ia parte la activităţi care le sunt accesibile în mod normal.

ELEVII CU CERINTE EDUCATIVE SPECIALE (CES)

Ghid de integrare / abordare / incluziune  pentru elevi, profesori și părinți

Nivel liceal

                                                                                    Consilier școlar Florentina Baciu,

 Liceul Sanitar + Colegiul Național “M. Eminescu”, Liceul Teoretic “E. Racoviță”, Baia Mare
I. Cadrul teoretic

„Școlile trebuie să primească toți copiii indiferent de starea lor fizică, intelectuală, socială, emoțională, lingvistică sau oricare alta. Aici trebuie cuprinți și copii cu dizabilități, și copiii talentați, și copii din zonele rurale izolate și cei din populațiile nomade, și copiii minorităților lingvistice, etnice sau culturale, precum și copiii din alte grupuri sau zone marginale”

 (Cadrul de acțiune privind cerințele educative speciale, UNESCO / Conferința de la Salamanca, 1994, p.6)

Conceptul de CES corespunde unei abordări care:

· postulează ideea că fiecare copil este unic;

· admite / demonstrează faptul că orice copil poate învăța;

· valorizează unicitatea tipului de învățare determinată de particularitățile individuale;

· cultivă diversitatea copiilor ca un mijloc de învățare care sprijină și întărește învățarea dacă este folosită adecvat;

· consideră curriculum-ul școlar ca un instrument necesar de a fi flexibil, adaptabil la nevoile / cerințele elevilor;

II. Practica 

Bias-ul 1 (= tendință, prejudecată, abaterea de la normă, de la valoarea medie)

Profesorul spune:  „Am în clasă un copil cu CES..... Părinții copilului nu știu, nu sunt conștienți de aceasta...Sunt primul care trebuie să informeze părinții asupra acestui fapt...”

Provocarea : „Cum procedez ? Ca să nu „rănesc” .... și în același timp să fiu credibil ?

Sugestii:

· Comunicați deschis cu părinții dar fiți sensibil (la stările, emoțiile, gândurile lor). Nu dramatizați situația. Idee forță: „Toți suntem, într-un fel sau altul altfel....”

· Acordați-le timp să înțeleagă ce le-ați spus.... Permiteți-le să se îndoiască, să își pună întrebări... și, în timp să accepte (sau nu);

· Manifestați atenție și preocupare față de neliniștile / temerile părinților;

· Anticipați / fiți pregătit / conștient de reacțiile emoționale ce pot apărea într-o astfel de situație. Nu judecați. Fiți alături de ei.... Înțelegeți...

· Rețineți că părinții pot manifesta o atitudine care nu exprimă adevăratele lor sentimente;
· Când discutați cu ei: gândiți-vă atent ce urmează să le comunicați și fiți atenți la modul în care ei pot percepe mesajul dvs. 

· Acceptați faptul că, în general,  părinții se consideră „experți” în tot ceea ce privește copii lor;

· Educați-vă disponibilitatea de a asculta nu doar ceea ce se spune ci și ce înseamnă / semnifică ceea ce se spune;

· Nu uitați că unele dizabilități sunt moștenite și că unii părinții ar putea să se confrunte cu dificultăți asemănătoare cu cele ale copiilor lor;

· Prezentați și valorizați succesele elevului cu CES;

· Fiți mereu pozitivi și pro-activi. Ajutați părinții să simtă că fiul / fiica lor este binevenit /ă în școală.

Bias-ul 2

Profesorul spune: „Am în clasă un copil cu CES.... Cum îi voi vorbi părintelui despre problemele / așteptările mele ? 

Provocarea: Care sunt modalitățile prin care pot colabora cu părintele unui copil cu CES?

Sugestii:

a. Întrebări orientative și auto-reflexive pentru profesor. Acestea vă pot calibra la perspectiva copilului și a familiei sale, facilitându-vă înțelegerea anumitor temeri/ blocaje ale acestora. 

· „Imaginează-ți că ești în locul fiecărui membru al familiei: părinți / bunici / copil  Ce  explicație ai da faptului că eforturile tale de până acum nu au avut mai mult succes ?”

· Care crezi că este părerea lor relativ la cerința educativă a copilului (sunt conștienți de ea, o acceptă, au informații despre ea ) ?

· Ce crezi că îi deranjează cel mai mult pe părinți în raport cu CES-ul copilului lor ? Dar pe copil ? Dar pe tine ca dascăl ?

· Cum crezi că se simt părinții în compania copilului (rușinați, dezamăgiți, vinovați, fericiți....etc...) ? Dar copilul în compania părinților săi (securizat, stresat....etc.) ? Dar tu în compania copilului și / sau a familiei acestuia ( neajutorat, nesigur, sigur..... etc.) ?

· Ce așteptări  crezi că au părinții de la tine (cadru didactic) ? Dar copilul ?

· Tu ce așteptări ai de la părinții acestui copil ? Dar elevul ce speră să îi oferi ?

· Ce crezi că le-ar da un sentiment de confort / siguranță ? Dar copilului ?

· Imaginează-ți că ești în locul părinților copilului. Gândește-te la trei dorințe ale familiei copilului pentru el.

b. Întrebări care contribuie la închegarea unei relații de parteneriat între profesor – părinte (acestea valorizează eforturile părintelui și încurajează conștientizarea / împărtășirea  cognițiilor despre copil (argument: profesionalismul dascălului rezidă în abilitatea lui de a face apel la expertiza părintelui):

· Care credeți că ar fi cel mai potrivit mod de a-l aborda / de a lucra cu copilul dvs.  (ex.: direct, oral, diplomat, prin mijloace scrise – poștă electronică, sms...) ?

· Care sunt / au fost persoanele cele mai utile / eficiente în raport cu el ?

· Au avut rezultate bune ca urmare a felului lor de a fi sau datorită modului în care lucrau ?

· Care ar fi cea mai mare greșeală pe care aș putea să o fac în raport cu copilul dvs. ?

 Bias-ul 3 

Profesorul spune: „Am în clasă doi copii cu CES.... Se vor integra în colectiv astfel încât să nu se producă situații neplăcute, penibile, jenante...? Cum să procedez...? Ce ar trebui să le spun celorlalți elevi din clasă ?”

Provocarea: „Cum pot să gesionez un colectiv în care elevii sunt diferiți dar egali ?”

Sugestii:

a. Dezbatere pe baza unei povești: „Despre urșii Panda sau cum poți să fii altfel” (adaptare după Jim Wilson):

Urșii Panda sunt animale foarte speciale. Ei sunt foarte rari. Nimeni nu ar putea spune despre un panda că e obișnuit. (Ei au, de asemenea, gusturi neobișnuite în ceea ce privește mâncarea și preferă mugurii de bambus în loc de pui și cartofi. Totuși, gusturile  nu se discută, nu-i așa ?). Urșii panda sunt foarte ușor de îndrăgit. Dar unii dintre ei au trecut prin momente dificile. În unele țări, urșii panda aproape au dispărut, deoarece unii bărbați îi vânează pentru blană și îi capturează pentru grădini zoologice. În trecut, urșii panda aveau încredere în oameni și credeau că sunt în siguranță în compania lor. Dar vânătorii știau asta și, în loc să-i lase pe urși să se joace și să se simtă bine, i-au capturat sau i-au împușcat. Cine știe ce era în capul lor ? Mai mult ca sigur că ei s-au gândit la motive care să explice ceea ce au făcut oamenii. Unii dintre ei  poate chiar au crezut  că e în regulă să-i atragă în cursă și apoi să-i prindă. Dar, cum știți, unele ființe nu pot fi ținute în captivitate. Ele au nevoie să fie libere, să fie ele însele și să nu simtă că trebuie să se ascundă undeva în colțul unei cuști.

Odată era o grădină zoo în Rusia și acolo trăia o ursoaică faimoasă. Oamenii i-au făcut cunoștință cu un urs panda de la o altă grădină zoo și au încercat să îi împrietenească, să facă din ei un cuplu. Dar nu a mers - și știți de ce ? Pentru că nu era în regulă. Oamenii (probabil oamenii de știință numiți „zoologi”!) au încercat să facă ceva ce urșii nu  doreau. Experimentul a eșuat și urșii panda au devenit foarte nefericiți. Oamenii au învățat din asta că nu poți forța lucrurile să se întâmple, fără ca acest lucru să meargă rău. Urșii panda doreau doar să facă lucrurile pe care urșii panda le fac întotdeauna: să se joace, să mănânce, să doarmă și uneori să se bată cu alți urși panda!

Oamenii cărora le plac urșii panda trebuie să-și amintească că unii dintre ei au fost răniți în trecut. Deci, cum e de așteptat, ei pot fi puțin „precauți” când apar oameni pe teritoriul lor. Doar când știu că oamenii respectivi nu sunt o amenințare se pot relaxa puțin.

Un alt lucru despre urșii panda e că nu ar trebui niciodată să îi subestimați. Pe cât sunt de jucăuși, pe atât sunt de puternici. Ați încercat vrodată să ridicați un panda ?Nu... nici eu – da rputeți să vă imaginați cât e de greu. Deci atunci când urșii panda  sunt lăsați să-și vadă de viața lor în partea lor de junglă, ei își pot purta singuri de grijă. Dar atunci când sunt tineri (ei se nasc dealtfel foarte mici, cam atât de mici (........), mama lor e cea care le poartă de grijă: încearcă să îi protejeze, să-i hrănească și le spune ce să facă. Doar după ce învață aceste lucruri, urșii panda sunt pregătiți să meargă în junglă singuri. E o muncă grea pentru mama panda, pot să vă asigur ! 

E de asemenea adevărat că, în timp ce unii panda au fost capturați, mulți dintre ei sunt eliberați și reintroduși în junglă. E nevoie de timp, multă muncă și poate fi puțin riscant. Dacă ai fost obișnuit să stai toată ziua și să ți se aducă mâncarea îți ia un pic de timp până înveți să îți porți singur de grijă. Majoritatea urșilor panda învață să-și poarte de grijă (cu puțin ajutor din partea prietenilor!) și, dintr-un motiv ciuda nu se pot gândi la nimic mai plăcut decât să se sprijine de un copac mare și confortabil, să se bucure de un scărpinat și să mestece niște muguri zemoși de bambus – presupun că asta e ceea ce ne deosebește de ei.

Glosar de termeni* 

* conform CIF - Clasficarea Internationala a Functionarii, Dizabilitatii si Sanatatii – document elaborat de Organizatia Mondiala a Sanatatii, Geneva, 2001 

Cerințe educative speciale (CES) – necesități educaționale suplimentare, complementare obiectivelor generale ale educației, adaptate particularităților individuale și a celor caracterisrice unei anumite deficiențe sau tulburări / dificultăți de învățare; CES solicită și o asistnență complexă (medicală, socială, educațională....);

Deficiență – absența, pierderea sau alterarea unei structuri ori a unei funcții (anatomice, fizice sau psihice) a individului rezultând în urma unei maladii, accident sau perturbare, care îi impiedică participarea normală la activitate în societate;

Dizabilitate – rezultatul sau efectul unor relații complexe existente / stabilite între starea de sănătate a individului, factorii personali și factorii externi care reprezintă circumstanțele de viață ale acestui individ. Ca urmare a acestei relații, impactul diverselor medii asupra aceluiași individ, având o anumită stare de sănătate, poate fi extrem de diferit. „Dizabilitatea” este termenul generic ce desemnează afectări, limitări ale activității și restricții de participare.

Educatie incluzivă – proces permanent de îmbunătățire a instituției școlare, având ca scop exploatarea resurselor existente, mai ales a resurselor umane, pentru a susține participarea în procesul de învățământ a tuturor persoanelor din cadrul unei comunități.

Educația școlară a copiilor cu cerințe educative speciale – trebuie sa corespundă nevoilor de dezvoltare a copiilor, presupune evaluarea adecvată a potențialului lor de învatare / dezvoltare și implică asigurarea reabilitării – recuperării – compensării deficiențelor / tulburărilor, dificultăților de învățare.
Funcționarea – termen generic ce se referă la funcțiile organismului, structurile corpului, la activități și participare. El denotă aspectele pozitive ale interacțiunii dintre individul care are o problemă de sănătate și factorii contextuali în care se regăsește (factori de mediu și personali).

Handicap – dezavantaj social rezultat în urma unei deficiențe / incapacități care limitează / impiedicâ îndeplinirea de catre individ a unui rol așteptat în societate.

Incapacitate – limitare funcțională cauzată de disfuncționalități ( deficiențe) fizice, intelectuale, senzoriale, de condiții de sănătate ori de mediu, care reduc posibilitatea individului de a realiza o activitate (motrică / cognitivă) sau un comportament.

Incluziune – procesul de pregătire a unităților de învățământ pentru a cuprinde în procesul de educație pe toți membrii comunității, indiferent de caracteristicile, dezavantajele sau dificultaățile acestora.

Integrarea școlară - proces de adaptare a copilului la cerințele școlii pe care o urmează, de stabilire a unor raporturi afective pozitive cu membrii grupului școlar (clasă), de desfășurare cu succes a prestațiilor școlare. Asimilarea de către copil a statusului de elev este rezultatul unor modificări interne în echilibrul dintre anumite dominante de personalitate cu consecințe în planul acțiunii sale.

Participarea – implicarea unei persoane într-o situație de viață . Ea reprezintă funcționarea la nivelul familiei, clasei, comunității, sociatății.

Școala incluzivă – unitate de învățământ în care se asigură o educație pentru toți copiii si reprezintă mijlocul cel mai eficient de combatere a atitudinilor de discriminare. Copiii din aceste unități de învățământ beneficiază de toate drepturile si serviciile sociale și educaționale conform principiului „resursa urmează copilul”.

SUGESTII / PRINCIPII DE ACTIVITATE CULESE DE LA CONSILIERII ȘCOLARI
· Măsuri practice și principii de acțiune pentru părinții care au copii cu ADHD -   consilier școlar RÎNJA MARIA, Școala Gimnazială nr. 9 Borșa                              
     A avea grija de un copil cu ADHD nu este o sarcina usoara,fiind un efort permanent marcat deseori de frustrari si probleme care par la un moment dat coplesitoare.

     Un prim principiu care nu trebuie uitat de cadrele didactice si  parinti este ca acesti copii pot invata foarte bine si depinde deseori numai de capacitatea adultului de a identifica solutiile potrivite pentru a converti simptomele suparatoare in avantaje pentru succesul scolar si instituirea comportamentului prosocial.

     Managementul timpului alocat copilului;
 Inlocuirea frecventa a parintilor cu diferiti angajati care au grija de copil(deseori alegandu-se varianta comoda de a lasa copilul in fata televizorului) si timpul redus alocat de parinti relationarii profunde cu copilul,are efecte directe in plan comportamental si atitudinal.Relationarea aproape accidentala si viata grabita,nestructurata,formeaza un sablon mintal care favorizeaza aparitia primelor semne de hiperactivitate si slaba capacitate de concentrare a atentiei.Este foarte important ca atunci cand apar primele simptome parintii sa fie alaturi de copil,tratand cu calm si cu rabdare problemele cu care se confrunta si nevoile specifice ale copilului.

       Stabilirea unui program clar de activitate;

 Parintii pot elabora si impune discret un program de activitate organizat pentru copil:

-Instalarea unui ceas mare,vizibil in camera copilului;

--Instalarea si utilizarea a unui calendar de perete;

 -Crearea unui spatiu destinat exclusiv sarcinilor de lucru.Este necesar sa se inteleaga dificultatea incadrarii copilulul cu ADHD intr-un program structurat,sprijinul constant acordat copilului fiind absolut necesar;

- Se impune rabdarea si coerenta deciziilor.Parintii trebuie sa sustina de fiecare data acelasi punc de vedere,diferentele de opinii fiind rezolvate anterior abordarii copilului,departe de el.De asemenea nu este indicat sa se renunte la program,orice decizie de acest tip afectand logica si motivatia copilului de a respecta in viitor programul stabilit;

        Utilizarea unui sistem de recompense simbolice si sanctiuni pentru comportamentele dezirabile si indezirabile;

  Se urmareste stimularea comportamentelor dorite si inhibarea simtomelor specifice si a efectelor lor.Nu se recomanda utilizarea recompenselor substantiale.Este indicat sa se ofere ca „premii” lucruri care sunt corelate cu pasiunile si interesele constructive manifestate de copil.

   Sanctiunile nu trebuie sa fie disproportionate si se va evita orice forma de pedeapsa fizica sau verbala.Sanctiunile aplicate trebuie sa fie eficiente,ferme si aplicate proportional cu problema careia i se adreseaza.Ideea de dreptate si justitie trebuie cultivata si prin acest sistem de recompense  si sanctiuni.

       Utilizarea unor formule clare de adresare, fiind obligatoriu ca parintele sa se asigure ca atentia copilului este atrasa inainte de a i se transmite elementele importante privind sarcinile de lucru;

 Ignorarea deliberata a adultului trebuie sanctionata prin eliminarea unor privilegii(ex.televizor) si stabilirea clara a relatiei dintre comportament si consecinte.O sanctiune aplicata o data ca urmare a unui comportament nedorit va fi aplicata identic in cazul repetarii acelui comportament.

        Controlul activitatilor de stabilizare sau intarire a unor comportamente specifice;

 Daca un comportament al copilului nu este dezirabil,este necesar ca in viitor  sa se evite contextul care il stimuleaza.

        Limitarea timpului petrecut in fata televizorului,cresterea timpului petrecut in familie; 

 -Limitarea timpului petrecut in fata televizorului;

-Controlul asupra programelor si continuturilor vizionate de copil.In cazul in care se remarca predominanta violentei si a continururilor nepotrivite varstei se va restrictiona accesul in viitor la programul respectiv;

-Timpul petrecut in fata televizorului poate fi foarte usor inlocuit cu jocuri in familie,familia putand fi implicata intr-o suita de activitati amuzante si educative de petrecere a timpului liber.Acest tip de activitati permite si o relationare mai profunda cu copilul si o evaluare realista a nevoilor sale specifice.

· Principiul egalizării șanselor pentru elevii cu cerințe speciale la nivelul unității de învățământ  - consilier școlar ANDRA DAMIAN, Serviciul de Orientare Școlară și Profesională Maramureș 
Reguli:

1. Sporirea gradului de constientizare-atat profesorii cat si consilierii trebuie să inițieze și să sprijine campaniile de informare în legătură cu elevii cu CES, astfel încat să se încurajeze o reprezentare și o atitudine pozitivă față de imaginea persoanelor cu handicap

2. Asigurarea șanselor egale la educație a elevilor cu CES prin flexibilizarea, îmbogățirea ți adaptarea curriculumului școlar precum și de pregătirea continăa a personalului didactic .

3. Elaborarea/participarea unor programe la nivelul unității de învățămant care să includă activități de consiliere a elevilor cu CES  și a familiilor acestora, posibilitatea de a-și utiliza potențialul creativ, artistic, intelectual, activități recreative și sportive
· Valoarea Școlilor incluzive – consilier școlar Maria Berci, Liceul Teoretic Emil Racoviță

·  Școala  este un loc în care copiii vin cu plăcere 

·  Toți copiii sunt sprijiniți pentru a avea succes 

·  Copiii sunt în centrul activităților școlii

· Metodele de predare răspund diversității celor care învață

·  Învățarea este un proces bazat pe cooperare 

·  Direcțiile de dezvoltare sunt de înlăturare a barierelor din calea învățării și de creștere a gradului participării tuturor copiilor la învățare.

· Asigurarea egalităţii sociale constituie unul dintre principiile fundamentale ale societăţilor democratice
· Principii în lucrul cu copii cu CES - Psiholog Rozalia Rotaru, Colegiul Tehnic A. Saligny Baia Mare
În fata tuturor principliilor as spune ca cel mai important lucru este că nici o persoană fie ea copil, părinte, educator nu poate lucra cu acesti copii dacă nu porneste de la gandul in spirit ,,să-I iubeşti asa cum te iubesti pe tine si să-i respecti asa cum ti-ar placea sa fii tu respectat,,

1. elev cu CES – elev fara CES

· principilul egalităţii de sanse

· principiul respectului reciproc;

· egalitate în aşi alege jucăriile, chiar dacă s-ar putea să le strice;

· egalitate în a-si manifesta emoţiile chiar dacă sunt nepotrivite momentului;

· egalitate de a se juca în acelasi spaţiu de joacă, chiar dacă s-ar putea să-i murdarească hainele partenerului de joc;

· egalitate în a mânca langă el; 
2. apartinator copil CES – parinte copil fara CES
· principiul acceptarii în colectivitatea unde este copilul fără CES, a copilului cu CES;

· principiul de a avea dreptul să fie privit ca om şi nu ca părintele copilului X, care este cu CES.

3. cadru didactic – parinte copil CES
· principiul ca orice critică să fie constructivă şi să nu sune a critică si repros;

· principiul respetului de la om la om, nu de la şef la părintele X, care iar a făcut ceva;

· principiul ascultării mai înainte de a lua o decizie, ori de a-l pune la zid;

· Principiul eficienţei, pentru obţinerea de rezultate educaţionale maxime prin gestionarea resurselor existente.

· Principiul echităţii, potrivit căruia accesul la oportunităţile de învăţare se realizează fără discriminare.

· Principiul confidenţialităţii, pe baza căruia informaţiile cu caracter privat îşi păstrează anonimatul.

· Principiul diversităţii şi interculturalităţii, facilitând accesul la servicii educaţionale de calitate al copiilor
4.cadru didactic – parinte copil fara CES

· principiul ascultă-l pe părinte când ţi se adresează şi nu crede că ştii tot;

· principiul dreptului la replică;

5. parinte copil CES – parinte copil fara CES.

· principiul de a-l privi egal cu el

· activităţi impreună;
· principiul flexibilităţii şi adecvării
· Incluziunea educaţională a copiilor cu CES - Consilier Școlar BENCIU OLIVIA, Școala Gimnazială A. Ivasiuc + Gradinița cu Program Prelungit nr. 30, Baia Mare
Vă propun o scurtă reflecţie pe marginea unei parabole, care datează încă din secolul al XIII -lea:
Mă plimbam. Văd la picioarele mele o frunză. Era pe jumătate uscată, dar răspîndea un miros foarte plăcut. O iau de jos şi o miros cu mare plăcere... 
– Tu, ce răspîndeşti un miros atît de plăcut, o întrebasei, eşti un trandafir? 
– Nu, îmi răspunse, nu-s un trandafir, dar am trăit cîtva timp lîngă un trandafir. De acolo vine mirosul ce-l răspîndesc. 
După Buna întovărăşire de Th. Barrau 
Din această frumoasă parabolă desprindem că orice demers educativ autentic se produce ca urmare a unei întîlniri paideice între pedagog şi discipol. Ca să evolueze, copilul are nevoie de un model, de un punct de referinţă, care să-l îndrume pe calea cea bună în viaţă.

Se ştie că o persoană poate fi apreciată nu numai după cele realizate efectiv, ci şi după ceea ce ar fi putut să facă, dacă alte persoane, în anumite perioade ale vieţii sale, i-ar fi ieşit în cale şi l-ar fi marcat...
Copiii cu cerinţe educaţionale speciale fac parte din comunitatea noastră şi au nevoie ca noi, pedagogii, „să le ieşim în cale”. 
Persoanele cu nevoi speciale au, in general, mai puţine posibilitati de afirmare si o calitate a vieţii mai scăzută. 
Misiunea noastra este să oferim tuturor copiilor posibilitatea de a-şi forma competenţe, de a le crea condiţii să şi le exprime, de a simţi bucuria copilariei si de a descoperi lumea care-i înconjoară. Noi avem şansa să le oferim celor din jur şanse egale pentru fiecare, prin educaţie, grijă, dragoste. 

Facilități acordate unităților de învățământ integratoare
· În grupele/clasele în care sunt integrați copii/elevi cu CES care beneficiază de servicii educaționale de sprijin efectivele se diminuează cu 2 copii/elevi pentru fiecare copil/elev integrat. 

· Cadrele didactice din unitățile de învățământ integratoare beneficiază de cursuri de formare în domeniul educației incluzive, organizate de MECTS. 

· Cadrelor didactice care lucrează cu copii/elevi cu CES integrați în unități de învățământ de masă li se vor acorda în fișele de evaluare cel puțin 5 puncte pentru fiecare copil/elev integrat, dar nu mai mult de 10 puncte. De punctajul acordat beneficiază și profesorul itinerant și de sprijin. 

· Se recomandă inspectoratelor școlare județene ca, la întocmirea grilei cu punctajele prevăzute pentru obținerea gradației de merit și a distincțiilor, să stabilească pentru cadrele didactice din învățământul de masă care integrează copii/elevi cu CES un punctaj echivalent cu cel acordat pentru obținerea unor performanțe în pregătirea elevilor distinși la concursurile și olimpiadele școlare. 

Filozofia incluziunii
Reabilitarea în comunitate a persoanelor cu deficienţe este parte componentă a dezvoltării unei comunităţi şi vizează implicarea persoanelor deficiente prin eforturile combinate ale familiilor şi a membrilor comunităţii din care fac parte, împreună cu serviciile de sănătate, educaţie, profesionale şi sociale, pornind de la principiile moderne impuse de noile orientări în domeniul asistenţei persoanelor cu cerinţe speciale şi cuprinse în Rezoluţia ONU nr. 48/96 din 1993. 
ANEXĂ la OMEC nr. 5379/25.11.2004
·  Art. 2. Principiile care stau la baza educaţiei speciale sunt:
(1) Garantarea dreptului la educaţie al oricărui copil 
· a) Copii au dreptul să înveţe împreună indiferent de dificultăţi şi de diferenţe 
· b) Fiecare copil este unic şi are un anume potenţial de învăţare şi de dezvoltare 
· c) Şcoala şi comunitatea asigură şanse egale de acces la educaţie pentru toţi copii 
Structuri la nivel instituțional

Modelele de integrare a copiilor cu CES
· modelul bazat pe organizarea unei clase speciale în cadrul şcolii generale;
· modelul  bazat  pe  amenajarea  în  şcoala  obişnuită  a  unei  camere  de  instruire  şi resurse  pentru  copiii  deficienţi,  integraţi  individual  în  clase  obişnuite  din  şcoala respectivă.
,,Mai presus de neştiutori sînt cei care citesc; mai presus de cei care citesc sînt cei care reţin; mai presus de cei care reţin sînt cei care înţeleg; mai presus de cei care înţeleg sînt cei activi”(Bohtlingk)?
Împreună vom reuşi! 

MEDIUL DE ÎNVĂŢARE PRIETENOS BAZAT PE O VIZIUNE ŞI VALORI COMUNE





Siguranţa: protecţia TUTUROR COPIILOR





Include TOŢI copiii: fete, băieţi, din medii culturale sau lingvistice diferite, cu abilităţi diferite sau cerinţe speciale de învăţare.





Promovează participarea, cooperarea, îngrijirea, stima de sine şi încrederea de sine





Sensibil la cultură, valorizând diferenţele, stimulând învăţarea pentru TOŢI copiii.





Corect cu diferenţele de gen şi nediscriminator





Familiile, profesorii şi comunităţile sunt implicate în învăţarea copiilor





Promovează ocazii pentru ca profesorii să înveţe şi să beneficieze din aceste învăţări





Învăţarea este relevantă pentru viaţa de zi cu zi a copiilor, ei sunt responsabili de învăţarea proprie.





Promovează un stil de viaţă sănătos şi deprinderi de viaţă sănătoase.

